രാഷ്ട്രീയകാര്യസമിതി വിട്ട വി.എം.സുധീരനെ അനുനയിപ്പിക്കും തിരുവനന്തപുരം: ഡി.സി.സി പ്രസിഡന്റുമാരുടെ നിയമനത്തെ ചൊല്ലി ഉയര്ന്ന തര്ക്കങ്ങള് ഒന്നടങ്ങിയതില് ആശ്വസിച്ചിരുന്ന സംസ്ഥാന കോണ്ഗ്രസ് നേതൃത്വത്തിന്, കെ.പി.സി.സി രാഷ്ട്രീയകാര്യ സമിതിയില് നിന്ന് മുതിര്ന്ന നേതാവ് വി.എം. സുധീരന്റെ രാജി അപ്രതീക്ഷിത ആഘാതമായി. കേരളത്തിന്റെ ചുമതലയിലുള്ള എ.ഐ.സി.സി ജനറല് സെക്രട്ടറി താരിഖ് അന്വറും കെ.പി.സി.സി പ്രസിഡന്റ് കെ. സുധാകരനും ഇന്നും പ്രതിപക്ഷനേതാവ് വി.ഡി.സതീശന് നാളെയും തലസ്ഥാനത്തെത്തിയശേഷം അനുനയിപ്പിക്കാനാണ് നീക്കം. സുധീരനുമായി കെ.പി.സി.സി പ്രസിഡന്റ് ചര്ച്ച നടത്തുമെന്ന് പ്രതിപക്ഷനേതാവ് വി.ഡി. സതീശന് വ്യക്തമാക്കിയിട്ടുണ്ട്. ഡി.സി.സി പ്രസിഡന്റുമാരുടെ നിയമനത്തിന് മുമ്ബ് കെ. സുധാകരന് വസതിയിലെത്തി കണ്ടിരുന്നുവെങ്കിലും കൂടിയാലോചനയുണ്ടായില്ലെന്ന പരിഭവത്തിലായിരുന്നു സുധീരന്. കെ.പി.സി.സി പുനഃസംഘടനാ ചര്ച്ചകളുമായി സംസ്ഥാന നേതൃത്വം മുന്നോട്ട് പോകവേയാണ് പ്രതിഷേധ രാജി. കഴിഞ്ഞ ദിവസമാണ് കെ.പി.സി.സി അദ്ധ്യക്ഷന് രാജിക്കത്ത് അയച്ചത്. ഇന്ന് തലസ്ഥാനത്തെത്തിയശേഷം കത്ത് നോക്കുമെന്നാണ് സുധാകരന്റെ പ്രതികരണം. രാജി പാടില്ലായിരുന്നുവെന്നാണ് ഉമ്മന് ചാണ്ടി പ്രതികരിച്ചത്. പുതിയ നേതൃത്വം വരുന്നതിനെ തുടക്കത്തില് അനുകൂലിച്ച നേതാവാണ് സുധീരന്. പുതിയ നേതൃത്വം പഴയശൈലിയില് കൂട്ടായ ചര്ച്ചകളില്ലാതെ നീങ്ങുന്നുവെന്നാണ് അദ്ദേഹത്തിന്റെ ഇപ്പോഴത്തെ പരാതിയെന്നാണ് സൂചന. പുതിയ നേതൃത്വം വന്നശേഷമുള്ള ആദ്യ രാഷ്ട്രീയകാര്യസമിതി യോഗത്തിന് തൊട്ടുമുമ്ബ് മുതിര്ന്ന നേതാക്കളുടെ യോഗം ചേര്ന്നിരുന്നു.അതിലേക്ക് മുന് കെ.പി.സി.സി പ്രസിഡന്റുമാരെ ക്ഷണിച്ചിരുന്നില്ല. അന്ന് കെ. മുരളീധരന് അതിനെതിരെ രംഗത്ത് വന്നിരുന്നെങ്കിലും സുധീരന് കാര്യമാക്കിയില്ല. അതിനുശേഷവും പുനഃസംഘടനാകാര്യത്തില് കൂടിയാലോചന നടത്തുന്നില്ലെന്നാണ് പരാതിയെന്ന് അറിയുന്നു. ഡി.സി.സി പ്രസിഡന്റുമാരുടെ കരട് പട്ടികയുമായി ഡല്ഹിയില് പോയപ്പോള് പ്രതിഷേധം പ്രകടിപ്പിച്ച് സുധീരന് ഫേസ്ബുക്ക് പോസ്റ്റിട്ടിരുന്നു. അത് അവഗണിച്ച് അന്തിമപട്ടിക സമര്പ്പിച്ചതില് അദ്ദേഹത്തിന് അമര്ഷമുണ്ട്. അതാണ് രാജിക്ക് പിന്നില്. പരസ്യപ്രതികരണത്തിന് ഇന്നലെ തയാറായില്ല. ആവശ്യമെങ്കില് പ്രതികരിക്കാം എന്നു മാത്രമാണ് സുധീരന് പറഞ്ഞത്. സുധീരന്റെ പരാതി അറിയില്ലെന്ന് കെ. സുധാകരന് കണ്ണൂര്: രാഷ്ട്രീയകാര്യ സമിതിയില് നിന്ന് രാജിവച്ചു കൊണ്ടുളള വി.എം. സുധീരന്റെ കത്തിനെക്കുറിച്ച് അറിയില്ലെന്ന് കെ.പി.സി.സി പ്രസിഡന്റ് കെ.സുധാകരന് എം.പി മാദ്ധ്യമങ്ങളോട് പറഞ്ഞു. കത്ത് കെ.പി.സി.സിക്ക് നല്കിയതായി അദ്ദേഹം ഫോണില് വിളിച്ചറിയിച്ചിരുന്നു. കത്തില് എന്താണ് പറയുന്നതെന്ന് തനിക്കറിയില്ല. അടുത്ത ദിവസം തിരുവനന്തപുരത്തെത്തിയ ശേഷം കത്ത് വായിച്ച് തീരുമാനമെടുക്കും. പാര്ട്ടിക്കകത്ത് ആവശ്യത്തിനുള്ള കൂടിയാലോചനകള് നടക്കുന്നുണ്ട്. എന്നാല് പല കൂടിയാലോചനകള്ക്കും ആളുകളെത്താറില്ല. ചിലയാളുകള് അതിന് സമയം കണ്ടെത്താറില്ല. ആരെയും, അകറ്റുകയോ ഒഴിവാക്കുകയോ ചെയ്യില്ല. എല്ലാ സീനിയര് നേതാക്കന്മാരെയും നിലനിറുത്തി മുന്നോട്ടുകൊണ്ടുപോകാനാണ് ആഗ്രഹം. പുനഃസംഘടനാ ചര്ച്ചയ്ക്ക് രണ്ട് തവണ സുധീരനെ ക്ഷണിച്ചിരുന്നു. മുല്ലപ്പള്ളി രാമചന്ദ്രനെ വിളിച്ചെങ്കിലും അദ്ദേഹം ഫോണെടുക്കാറില്ല. കെ.പി.സി.സി പുനഃസംഘടന മൂന്ന്,നാല് ദിവസത്തിനുള്ളില് പൂര്ത്തിയാക്കാന് സാധിക്കുമെന്നാണ് വിശ്വാസം. തുടര്ന്ന് ജില്ലാ, ബ്ലോക്ക് മണ്ഡലം കമ്മിറ്റികളും പുനഃസംഘടിപ്പിക്കും. സുധീരനല്ല, പാര്ട്ടിയില്നിന്നും ആരു പോയാലും അപകടം തന്നെയാണ്. എന്നാല് അനിവാര്യമായ ചുറ്റുപാടിലാണ് അദ്ദേഹം പോകുന്നതെങ്കില് കുറ്റപ്പെടുത്താന് സാധിക്കില്ല സുധാകരന് പറഞ്ഞു. രാജി നിര്ഭാഗ്യകരം: ഉമ്മന്ചാണ്ടി കോട്ടയം: വി.എം. സുധീരന് രാഷ്ടീയ കാര്യസമിതിയില് നിന്ന് രാജിവച്ചത് നിര്ഭാഗ്യകരമാണെന്ന് മുതിര്ന്ന കോണ്ഗ്രസ് നേതാവ് ഉമ്മന്ചാണ്ടി അഭിപ്രായപ്പെട്ടു. സാന്നിദ്ധ്യവും പങ്കാളിത്തവും രാഷ്ടീയ കാര്യസമിതിക്ക് ഗുണം ചെയ്തിട്ടുണ്ട്. അത് തുടരണം.